RY MPIANATRA AKAMASOA- 21 septembre 2026
Isan-taona, rehefa manomboka ny taom-pianarana vaovao, dia miteny aminareo aho, sady mananatra no mankahery, tahaka ny ataon’ireo mpanabe sy mpampianatra anareo.
Koa androany, taom-pianarana vaovao izao, ary fihaonana vaovao indray izao. Tonga eto aho mba hiresaka aminareo sy hankahery anareo, amin’ny fitiavana vaovao sy hery vaovao.
Tsy ho sasatra aho ny mankahery sy mitarika anareo amin’ny lalana marina. Satria fantatro fa betsaka ny fakam-panahy miseho isan’andro, na aiza na aiza misy ny olombelona. Misy zavatra maro mety hahasarika ny tanora ka hampiala azy amin’ny lalana tsara.
Misy olona manaja sy manaraka ny Didin’Andriamanitra, ka miezaka miaina ao anatin’ny fahamarinana ary ny hafaliana.
Fa misy koa olona manao tsinontsinona ny Didin’Andriamanitra. Mety ho voasariky ny hevitra ratsy sy ny rendrarendra izy ireo, ka hiafara amin’ny fiainana tsy marina, izay ahitana halatra, fitaka, herisetra ary faharatsiana maro.
Ianareo mpianatra dia mbola tanora. Mbola eo am-pianarana sy eo am-panomanana ny fiainanareo ianareo. Mety mbola tsy nahita sy tsy niaina ireo lafiny ratsy rehetra misy eto amin’izao tontolo izao ianareo. Ary ara-dalàna raha mbola mieritreritra ianareo hoe: tsara daholo ny olona.
Tena ho tsara tokoa ny fiarahamonintsika raha marina izany.Fa nahoana no mbola misy ady, fialonana, fifandirana, fanavahakavahana  ary fankahalana eto amin’izao tontolo izao?
Satria misy olona tsy manaraka ny fahamarinana ka mitondra fahavoazana ho an’ny hafa, ho an’ny fianakaviana ary ho an’ny fiarahamonina.
Noho izany, isika eto Akamasoa dia mino sy manaja ny Didin’Andriamanitra, ary miezaka andro aman’alina mba tsy ho voatarika amin’ny fakam-panahy sy ny lalana ratsy izay mety hahavery ny saina, hanimba ny vatana, ary indrindra indrindra, handratra ny fanahy maha-olona.
Ry mpianatra, Raiso am-pitiavana izao fananarana sy fankaherezana omeko anareo androany izao.
Tsy tiako ho very maina ny fotoana ianareo eto Akamasoa. Mianara tsara. Miezaha. Hajao ny mpampianatra sy ny mpanabe anareo. Hajao ny ray aman-dreny sy ny namana. Ary ambonin’izany rehetra izany, hajao ny fahamarinana sy ny fahamendrehana maha-olona.
Ny tanjona dia tsy ny hahazo diplaoma fotsiny.Ny tanjona dia ny hahatonga anareo ho olom-banona, na lahy na vavy; olona afaka mijoro amin’ny fahamarinana; olona mahay manavaka ny tsara sy ny ratsy; olona afaka mitondra soa ho an’ny fianakaviany, ho an’ny fiarahamonina ary ho an’i Madagasikara.
Tsy hevitra vaovao akory izao zavatra lazaiko aminareo izao. Efa maro tamin’ireo teny ireo no renareo.
Fa ny tiako ho tsapanareo androany dia izao: Na dia efa teny renareo aza ireo, dia atolotro anareo indray amin’ny fitiavana vaovao, amin’ny fanajana vaovao ary amin’ny fankaherezana vaovao.
Tiako ianareo hahatsapa fa misy olona mino anareo, matoky anareo ary maniry ny hahita anareo ho tafita amin’ny fiainana.
Aza matahotra ny lalana marina, na dia sarotra aza izany. Ady ny fiainana ,hoy ny ohabolana.
Aza manaiky hoentin’ny namana amin’ny lalana ratsy.Aza manaiky ho voafitaky ny rendrarendra sy ny zavatra mamirapiratra ivelany.
Mianara manavaka ny tsara sy ny ratsy.Mianara miteny hoe “tsia” rehefa zavatra ratsy no atolotra anareo.
Mianara miteny hoe “eny” amin’ny fianarana, amin’ny asa, amin’ny fahamarinana, amin’ny fanajana ary amin’ny fitiavana.
Ary tsarovy mandrakariva fa ny fiainana tsara dia tsy tonga ho azy. Mila ezaka, faharetana, fifehezan-tena ary fahitsiana sy riso-po .Koa amin’izao fiandohan’ny taom-pianarana vaovao izao, dia mirary anareo hahita hery vaovao aho, fahendrena vaovao, herim-po vaovao ary fanantenana vaovao.
Ataovy ao am-bava mba hotsaroana, ary indrindra ataovy ao am-po sy eritrereto lalina izao teny  omeko anio izao.
Enga anie ity taom-pianarana ity hahatonga anareo ho matotra kokoa, hendry kokoa, ary ho vonona kokoa hanorina ny hoavinareo.
Mianara. Miezaha. Mijoroa amin’ny fahamarinana. Ary aza ariana ny maha-olona anareo.    Raiso ny tsodrano avy amin’ny Andriamnitra !

